Document ID: 32006D0690

KOMISIJAS LĒMUMS
(2006. gada 12. oktobris),
ar ko, pielāgojot tehnikas attīstībai, groza Eiropas Parlamenta un Padomes Direktīvas 2002/95/EK pielikumu attiecībā uz atbrīvojumiem no svina izmantošanas ierobežojumiem kristāla stiklā
(izziņots ar dokumenta numuru K(2006) 4789)
(Dokuments attiecas uz EEZ)
(2006/690/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Eiropas Parlamenta un Padomes 2003. gada 27. janvāra Direktīvu 2002/95/EK par dažu bīstamu vielu izmantošanas ierobežošanu elektriskās un elektroniskās iekārtās (1), un jo īpaši tās 5. panta 1. punkta b) apakšpunktu,
tā kā:
(1)
Direktīvā 2002/95/EK noteikts, ka Komisijai jānovērtē dažas bīstamas vielas, kas aizliegtas atbilstīgi minētās direktīvas 4. panta 1. punktam.
(2)
Kristāla stikls arvien plašāk tiek izmantots elektrisko un elektronisko iekārtu dekoratīvajai apdarei. Tā kā Padomes 1969. gada 15. decembra Direktīvā 69/493/EEK par dalībvalstu tiesību aktu tuvināšanu attiecībā uz kristāla stiklu (2) noteikts, kādam jābūt svina saturam kristāla stiklā, un tāpēc svina aizstāšana kristāla stiklā praktiski nav iespējama, nenovēršami jāizmanto bīstamas vielas materiālos un sastāvdaļās, uz ko attiecas minētā direktīva. Tāpēc šiem materiāliem un sastāvdaļām jāparedz izņēmums no šā aizlieguma.
(3)
Vairākiem atbrīvojumiem no dažu noteiktu materiālu un detaļu aizlieguma jāierobežo darbības joma, lai panāktu pakāpenisku bīstamo vielu izmantošanas izbeigšanu elektriskās un elektroniskās ierīcēs, ja šādiem lietojumiem minētās vielas ir iespējams neizmantot.
(4)
Saskaņā ar Direktīvas 2002/95/EK 5. panta 1. punkta c) apakšpunktu katrs tās pielikumā noteiktais atbrīvojums jāpārskata vismaz reizi četros gados vai ceturtajā gadā pēc tam, kad tas iekļauts sarakstā.
(5)
Tādēļ attiecīgi jāgroza Direktīva 2002/95/EK.
(6)
Saskaņā ar Direktīvas 2002/95/EK 5. panta 2. punktu Komisija ir apspriedusies ar attiecīgajām personām.
(7)
Šajā lēmumā paredzētie pasākumi ir saskaņā ar tās komitejas atzinumu, kas izveidota ar Eiropas Parlamenta un Padomes Direktīvas 2006/12/EK (3) 18. pantu,
IR PIEŅĒMUSI ŠO LĒMUMU.
1. pants
Direktīvas 2002/95/EK pielikumā iekļauj šādu 29. punktu:
“29.
Svins tāda kristāla stikla sastāvā, kam apraksts dots Padomes Direktīvas 69/493/EEK (4) I pielikumā (1., 2., 3. un 4. kategorija).
2. pants
Šis lēmums ir adresēts dalībvalstīm.
Briselē, 2006. gada 12. oktobrī

Labels: 3
15
1
20